
	[bookmark: nev]DIÓS EMESE
dios.emese@gmail.com
általános orvos
Osztatlan, 12. félév
Semmelweis Egyetem
Általános Orvostudományi Kar
	
[bookmark: _GoBack]






Témavezető:
	Dr. Fábián Melinda
egyetemi tanársegéd, SE ÁOK




SARS-CoV-2-infekció és –vakcináció kapcsán megjelenő bőrtünetek előfordulása egy hazai centrumban

Bevezetés
A SARS-CoV-2 járvány terjedésével, majd a vakcinák bevezetésével egyre több COVID infekcióhoz, és -oltáshoz társuló bőrtünet került leírásra. A fertőzés kapcsán megjelenő bőrtünetek jelezhetik a tünetmentes infekció jelenlétét, vagy annak súlyosságát is.
Célkitűzés
A Covid-19 infekció alatti, azt követő, és -vakcináció kapcsán kialakuló bőrtünetek, azok lefolyásának, gyakoriságának megállapítása, majd csoportosítása, betegséglefolyással történő korreláltatása a Semmelweis Egyetem Bőr-, Nemikórtani és Bőronkológiai Klinikán.
Módszerek
A beteganyag kiválasztása 2021.01.01.-04.30. között a Semmelweis Egyetem Bőr-, Nemikórtani és Bőronkológiai Klinika Általános Ambulanciáján megjelent 4154 beteg dokumentációjának retrospektív elemzésével, majd 2021.05.01.-07.31. között az Általános- és Teledermatológiai Ambulancián, valamint a Klinika fekvőbeteg osztályain kezelt betegek prospektív beválasztásával, az ellátás során készült digitális fotók elemzésével, az infekció- és a vakcináció kapcsán kialakult bőrtünetek összehasonlításával, csoportosításával történt.
Eredmények
A vizsgálat során 145 esetben volt detektálható Covid-asszociált (n=61) vagy –vakcináció kapcsán (n=84) kialakult bőrtünet. Az esetek 21%-ában az újonnan kialakuló bőrtünetek a fertőzéssel egyidőben jelentkeztek, és azok megoszlása tekintetében két fő csoport, a reaktív- (n=37) és a vasculopathiás tünetcsoport (n=8) volt megfigyelhető, melyeken belül további alcsoportok, úgymint erythemás-maculopapulosus (n=20), urticariform (n=7), pseudovesicularis (n=4) és alopecia (n=6) a reaktív, valamint pseudo-chilblain (n=5) és vasculitis-szerű (n=3) mintázat volt detektálható a vasculopathiás csoportban. Az infekció kapcsán egyes korábbi, ismert bőrbetegségek is fellángoltak (n=13). A vakcinációt követően novum kialakult bőrtünetek 38%-a az oltást követő 10 napban jelentkezett, mintázatuk alapján oltási lokális- (n=9), túlérzékenységi reakció (n=12), autoimmun- (n=3) és infektív bőrbetegségek (n=10), maculopapulosus/ekzematiform (n=12), vasculopathiás (n=6), és egyéb (n=7) csoportok voltak elkülöníthetőek. Korábbi, ismert bőrbetegség fellángolása 25 esetben volt megfigyelhető.
Következtetések
Vizsgálatunk rávilágít a COVID infekció és -vakcináció kapcsán megjelenő bőrtünetek felismerésének, klasszifikációjának fontosságára, mely nemcsak a bőrgyógyász, hanem egyéb társszakmák számára is kiemelt jelentőséggel bír.



